बाक्सा जिल्लानि सिंआव थानाय 58 नं तामुलपुर, 62 नं बरमा आरो 63 नं चापागुरि बिधान सभा बियाबनि थाखाय मोनफ्रोमबो भट’ सेन्टारनि थाखाय EVM मेसिन, भट होनायाव बाहायनो थाखाय गोनांथि जानाय आगजु बायदिफोरखौ हरनाय जाबाय । मख’नो नांगोनदि बाक्सा जिल्लाआव गासै 5,33,594 भट होगिरि दं बेनि गेजेरावनो सा 2,70,953 हौवा भट होगिरि आरो 2,62,641 भटारफोरा आइजो भट होगिरि, बाक्सा जिल्लाआव गासै 788 भट होग्रा सेन्टार बानायनाय जादों  । बाक्सा जिल्लानि 58 नं तामुलपुर बिधान सभा बियाबाव 2,10,379  गासै भट होगिरि दं आरो 308 भट होग्रा सेन्टार, 62 नं बरमा बिधान सभा बियाबाव 1,65,847 भट होगिरि दं आरो 244 भट होग्रा सेन्टार दं आरो 63 नं चापागुरि बिधान सभा बियाबाव 1,57,368 भट होगिरि सुबुं दं आरो 236 भट होग्रा सेन्टार बाक्सा जिल्ला बेंगिरिआ थि खालामना होनाय जादों । मख’नो नांगोनदि भट होनायखौ सुबिदा खालामनो थाखाय बाक्सा जिल्लाआव गासै 3782 दिजाइनिं आरो पलिं एजेन्ड’ थिक खालामनाय जादों । बेनि गेजेरावनो सा 120 आइजोफोरखौ थिसननाय जायो आरो बेनि गेजेरावनो 25 था आइजो भट’ होग्रा मिरु थि खालामनाय जादों होननाबो फोरमायथियो । बिसायख’थि समाव मोनफ्रोमबो बिथिंआवनो नोजोर लाखिगोन, बेनि थाखाय पुलिस बिफानफोरा गासैआवबो थाक-थियारि जाखाबाय होनना बाक्सा जिल्ला बेंगिरि रन्जन सर्मा बिथांआ फोरमायथिबावयो । बेजों लोगोसेनो भट होनाय समाव कभित-19 खौ नोजोर लाखिनानै माखासे नेमखान्थि  मानिनानै सोलिनो नांगोन समाजारि जानथाइ, मास गाननाइ आरो आखाइखौ सेनिटाइजर बायदि लागायनो नांगोन लोगोसेनो भट होगिरि रायजोफोरा भट होनो फैनाय समाव भटारकाड एबा फोरमान बिलाइखौ लाबोफानो नांगोन होननाबो फोरमायथियो ।